b'\n_START_ARTICLE_\nRein Pakk\n_START_PARAGRAPH_\nRein Pakk (s\xc3\xbcndinud 31. mail 1968 Tartus) on Eesti lavastaja, kirjanik, karikaturist ja ettev\xc3\xb5tja._NEWLINE_1986. aastal l\xc3\xb5petas Pakk Tartu 2. Keskkooli. 1986\xe2\x80\x9387 \xc3\xb5ppis ta Muusikaakadeemia lavakunstikateedris, 1991\xe2\x80\x9392 Eesti Humanitaarinstituudis ning 1992\xe2\x80\x9396 Tallinna Pedagoogika\xc3\xbclikooli filmi- ja videokateedris filmilavastust (bakalaureusekraad filmikunstis)._NEWLINE_Rein Pakk on olnud Sinebrychoff Eesti ASi turundusjuht. 1997\xe2\x80\x931998 oli ta \xc3\xbcks kahest reklaamiagentuuri Sacco & Vanzetti loojast ja k\xc3\xa4ivitajast ning agentuuri tegevjuht. Ta on pannud aluse mitmele toitlustusasutusele, olles 1998. aastal \xc3\xbcks kolmest Tallinna restorani Elevant loojast ja k\xc3\xa4ivitajast, restorani turundusjuht ja sisekujunduse kaasautor, 1999. aastal NoKu Klubi \xc3\xbcks viiest loojast ja k\xc3\xa4ivitajast Tallinnas, s\xc3\xb6\xc3\xb6gikoha sisekujunduse kaasautor, 2004. aastal Tartu restoran-klubi Maailm looja, k\xc3\xa4ivitaja ja sisekujunduse kaasautor ning \xc3\xbcks neljast Tartu \xc3\xb6\xc3\xb6klubi Kellele Ei Meeldiks Johnny Depp? loojast ja k\xc3\xa4ivitajast, sisekujunduse kaasautor. Samuti osales ta Tallinna kohviku Maiasmokk t\xc3\xb6\xc3\xb6s. Pakk on Tartu L\xc3\xb5unakeskuse turunduskonsultant ja reklaamilooja._NEWLINE_2001\xe2\x80\x932004 oli Pakk Eesti Kunstiakadeemia vabade kunstide \xc3\xb5ppetooli kinoajaloo ja re\xc5\xbeissuuri lektor ja Tartu K\xc3\xb5rgema Kunstikooli fotoosakonna kinoajaloo ja re\xc5\xbeissuuri lektor._NEWLINE_Pakk on kirjutanud kultuuri-, \xc3\xbchiskonna- ja kunstiteemalisi artikleid, esseid ja kriitikat. Rainer Sarnetiga on ta loonud 1993\xe2\x80\x931995 \xc3\xbcle 900 karikatuuri, mida avaldati ajalehtedes Hommikuleht ja Nelli Teataja, alates 2005. aastast teinud \xc3\xbcle 70 karikatuuri ajakirjale Diplomaatia. Ta on avaldanud l\xc3\xbchijutte kogumikes "Salasahver" (2002), "K\xc3\xb6\xc3\xb6gi kiusatused" (2005) ja "Vanaemade lood" (2007) ning kirjutanud ja toimetanud aforismiraamatud "Musi naudingup\xc3\xa4evik 2006" (2005), "Musi naudingup\xc3\xa4evik 2008" (2007) ja "Map kalender 2008" (2007), "Supelsaksad" (2010) koost\xc3\xb6\xc3\xb6s Ruth Huimerinnaga._NEWLINE_1996\xe2\x80\x931999 osales Pakk fotograafide Peeter Lauritsa ja Herkki Merilaga fotolavastustes nii modelli kui ka lavastajana. Ta on teinud lavastust ja liikumisseadeid paljudel moeetendustel, sealhulgas Eesti Kunstiakadeemia moeetendustel "ERKI moeshow" 1997 ja 1998._NEWLINE_Ta on t\xc3\xb6\xc3\xb6tanud mitmes Eesti teatris (Von Krahli teater, Emaj\xc3\xb5e Suveteater, Monoteater) ja osalenud teatriprojektides. Alates 2011. aasta septembrist on ta Vanemuise teatri lavastaja ja draaman\xc3\xa4itleja. Samuti oli ta 2011. aasta veebruarist Eesti Televisiooni kultuurisaate "J\xc3\xbcri \xc3\x9cdi klubi" saatejuht k\xc3\xb5rvuti Karl Martin Sinij\xc3\xa4rvega.\n_START_SECTION_\nIsiklikku\n_START_PARAGRAPH_\nTema vanem vend on Heiti Pakk._NEWLINE_Rein Pakul on kaks poega ja t\xc3\xbctar.'